
SÚHRN CHARAKTERISTICKÝCH VLASTNOSTÍ LIEKU


1.	NÁZOV LIEKU

Entizol 500 mg vaginálne tablety


2.	KVALITATÍVNE A KVANTITATÍVNE ZLOŽENIE

Každá vaginálna tableta obsahuje 500 mg metronidazolu.

Úplný zoznam pomocných látok, pozri časť 6.1.


3.	LIEKOVÁ FORMA

Vaginálna tableta.
Biele až slabo žltkasté tablety, vo forme podlhovastých tyčiniek zúžených na oboch koncoch.


4.	KLINICKÉ ÚDAJE

4.1	Terapeutické indikácie

Entizol 500 mg vaginálne tablety sú indikované na lokálnu liečbu:
· trichomoniázy spôsobenej Trichomonas vaginalis;
· bakteriálnej vaginózy spôsobenej Gardnerella vaginalis, Bacteroides species a Mycoplasma hominis.

4.2	Dávkovanie a spôsob podávania

Dávkovanie
Dospelí a dospievajúci: 
Jedna tableta (500 mg) zavedená do vagíny pred spaním po dobu 10 nocí.

Spôsob podávania
Vaginálne

Pred zavedením sa tableta môže mierne navlhčiť prevarenou a následne vychladenou vodou. Liečba sa nesmie prerušiť počas menštruácie.

Poznámka:
Trichomoniázu je nutné liečiť u oboch sexuálnych partnerov súčasne, pretože muži, ako asymptomatickí nositelia, sú častou príčinou opakovanej infekcie žien. Bakteriálna vaginóza spravidla nevyžaduje súbežnú liečbu partnerov.

4.3	Kontraindikácie

Precitlivenosť na liečivo alebo na ktorýkoľvek iný derivát 5-nitroimidazolu, alebo na ktorúkoľvek z pomocných látok uvedených v časti 6.1.

4.4	Osobitné upozornenia a opatrenia pri používaní

Opatrnosť sa odporúča u pacientov s:
· vážnym poškodením pečene (čo vedie k spomalenému metabolizmu metronidazolu s následnou akumuláciou lieku a jeho metabolitov v tele).
· epilepsiou alebo inými neurologickými poruchami (boli zaznamenané prípady periférnej neuropatie a záchvatov po systémovom podaní metronidazolu)
· leukopéniou alebo anamnézou leukopénie (metronidazolové vaginálne tablety môžu vyvolať alebo zhoršiť leukopéniu, najmä pri dlhotrvajúcom alebo opakovanom užívaní).

Počas liečby metronidazolom sa môže vyskytnúť vaginálna alebo cervikálna kandidóza, čo môže vyžadovať nasadenie vhodného antimykotika. 
Počas liečby metronidazolom a najmenej jeden deň po jej ukončení, nie je vhodné konzumovať alkoholické nápoje, kvôli možným nepriaznivým účinkom lieku (pozri časť 4.5 Liekové a iné interakcie).

Pri liekoch obsahujúcich metronidazol na systémové použitie boli hlásené prípady ťažkej hepatálnej toxicity/akútneho zlyhania pečene vrátane prípadov so smrteľnými následkami s veľmi rýchlym nástupom po začatí liečby u pacientov so syndrómom Cockayne. U tejto skupiny osôb sa má preto metronidazol použiť po starostlivom posúdení prínosov a rizík a iba v prípade, ak nie je dostupná alternatívna liečba. Pred začiatkom liečby, počas nej a po jej skončení sa musia vykonať pečeňové testy až kým nebude funkcia pečene v normálnom rozsahu alebo kým nebudú dosiahnuté východiskové hodnoty. Ak budú počas liečby pečeňové testy výrazne zvýšené, je potrebné prerušiť liečbu. 
Pacienti so syndrómom Cockayne musia byť upozornení na to, že akékoľvek príznaky možného poškodenia pečene musia nahlásiť svojmu lekárovi a musia prestať metronidazol užívať.

4.5	Liekové a iné interakcie

· Pri súbežnej terapii metronidazolom s antikoagulanciami kumarínového typu sa predlžuje protrombínový čas, preto dávku týchto liekov treba vhodne upraviť.
· Aktivátory mikrozomálnych enzýmov, ako napr. fenytoín a fenobarbital, môžu urýchliť vylučovanie metronidazolu, zatiaľ čo látky znižujúce aktivitu mikrozomálnych enzýmov (napr. cimetidín) môžu predĺžiť jeho biologický polčas.
· Metronidazol môže zvýšiť koncentráciu lítia v sére a jeho toxicitu. Pokiaľ je nutné súbežné podávanie, je potrebné monitorovať hladiny lítia a kreatinínu v sére.
· Metronidazol môže potencovať toxický účinok alkoholu. Konzumácia alkoholu počas liečby metronidazolom môže mať za následok vznik nežiaducich účinkov, ako je začervenanie, potenie, bolesť hlavy, nauzea, vracanie a bolesť v hornej časti brucha.
· Súčasné podávanie disulfiramu môže vyvolať akútnu psychózu a zmätenosť. Entizol 500 mg vaginálne tablety sa nesmie podávať skôr ako po 2 týždňoch po ukončení liečby disulfiramom.
· Metronidazol môže ovplyvniť niektoré laboratórne výsledky (AST, ALT, LDH, triglyceridy, hladinu glukózy, leukocyty). 

4.6	Fertilita, gravidita a laktácia

Gravidita 
Neexistujú žiadne adekvátne kontrolované štúdie o užívaní metronidazolu vykonané u gravidných žien.
Metronidazol prechádza placentárnou bariérou.
Počas gravidity sa metronidazol nemá používať, pokiaľ očakávaný prínos pre matku nevyváži akékoľvek možné riziko pre plod.

Dojčenie
Metronidazol sa vylučuje do materského mlieka a dosahuje podobné hladiny, ako sú jeho aktuálne hladiny v plazme. Entizol 500 mg vaginálne tablety sa nemá užívať počas laktácie. Ak je liečba nevyhnutná, má sa prerušiť dojčenie.

4.7	Ovplyvnenie schopnosti viesť vozidlá a obsluhovať stroje

Nebol zistený žiadny významný vplyv na schopnosť viesť vozidlá a obsluhovať stroje. 

4.8 Nežiaduce účinky 

Nasledujúce nežiaduce účinky sa môžu objaviť pri lokálnej liečbe metronidazolom s nasledovnými frekvenciami: časté (1/100 až <1/10); menej časté (1/1 000 až <1/100); zriedkavé (1/10 000 až <1/1 000); veľmi zriedkavé (<1/10 000):

· Vyžadujúce lekársku starostlivosť:
Časté: cervikálna alebo vaginálna kandidóza (svrbenie, bolestivý pohlavný styk, hustý, biely, vaginálny výtok bez zápachu alebo s miernym zápachom).
Menej časté: kŕče alebo bolesti brucha (3,4 %); pálenie alebo podráždenosť partnerovho penisu; pálenie pri močení alebo časté močenie; vulvitída (svrbivá, pálivá bolesť alebo začervenanie genitálií).

· Vyžadujúce lekársku starostlivosť iba ak pretrvávajú alebo spôsobujú problémy:
Menej časté: poruchy chuti, napr. kovová chuť, poruchy centrálnej nervovej sústavy (závrat, pocit ľahkej hlavy, bolesti hlavy), sucho v ústach, povlak na jazyku, gastrointestinálne poruchy (hnačka, nevoľnosť alebo zvracanie), strata chuti do jedla. 

· Nevyžadujúce si lekársku starostlivosť:
Menej časté: tmavý moč.

· Vyžadujúce lekársku starostlivosť ak sa objavia po ukončení liečby:
Vaginálna kandidóza (svrbenie vo vagíne alebo vonkajších genitáliách, bolestivý pohlavný styk, hustý, biely, vaginálny výtok bez zápachu alebo s miernym zápachom).

Zriedkavo sa pri systémovom podaní metronidazolu objavili kožné vyrážky, žihľavka, multiformný erytém, anginoedém, kŕče, periférna neuropatia prejavujúca sa ako znecitlivenie a brnenie v končatinách, alebo ataxia, môžu sa však objaviť aj pri vaginálnom podávaní. Pri rozvinutí neurologických príznakov sa má okamžite ukončiť užívanie lieku. Závažné prípady môžu vyžadovať bezodkladnú lekársku pomoc.

Hlásenie podozrení na nežiaduce reakcie
Hlásenie podozrení na nežiaduce reakcie po registrácii lieku je dôležité. Umožňuje priebežné monitorovanie pomeru prínosu a rizika lieku. Od zdravotníckych pracovníkov sa vyžaduje, aby hlásili akékoľvek podozrenia na nežiaduce reakcie na národné centrum hlásenia uvedené v Prílohe V.

4.9	Predávkovanie

Letálna dávka pre človeka nie je známa.
Po perorálnom podaní viac ako 15 g v jednej dávke boli pozorované: nauzea, vracanie a ataxia.
Po podávaní 6 – 10,4 g metronidazolu po dobu 5-7 dní počas liečby rakoviny kože rádioterapiou sa prejavili záchvaty a periférna neuropatia.
LD50 u myší je 5 g/kg telesnej váhy.

Liečba predávkovania:
Neexistuje žiadne špecifické antidotum. V prípade intoxikácie sa odporúča symptomatická liečba.


5.	FARMAKOLOGICKÉ VLASTNOSTI

5.1 	Farmakodynamické vlastnosti

Farmakoterapeutická skupina: gynekologické antiinfektíva a antiseptiká, deriváty imidazolu; 
ATC kód: G01A F01

Metronidazol je derivát 5-nitroimidazolu s antiprotozoálnym a antimikrobiálnym účinkom.

Mechanizmus účinku
Metronidazol ľahko preniká do jednobunkových mikroorganizmov, protozoí a baktérií, ale nepreniká do cicavčích buniek. Oxido-redukčný potenciál metronidazolu je nižší ako oxidatívno-redukčný potenciál ferodoxínu, proteínu, ktorý prenáša elektróny. Tento proteín sa nachádza v anaeróbnych organizmoch a v organizmoch s nízkou potrebou kyslíka. Rozdiel v potenciáloch zapríčiňuje redukciu nitro-skupiny v metronidazole. Redukovaná forma metronidazolu vyvoláva štiepenie DNA v týchto organizmoch. 

Metronidazol je účinný proti rôznym druhom protozoí: Trichomonas vaginalis, Giardia lamblia, Entamoeba histolytica a Balantidium coli.

Výrazne baktericídne pôsobí voči anaeróbnym baktériám:
· Gramnegatívne baktérie: Bacteroides sp. vrátane skupiny Bacteroides fragilis (B. fragilis, B. distasonis, B. ovatus, B. thetaiotaomicron, B. vulgatus) a Fusobacterium sp.
· Grampozitívne baktérie: Eubacterium, Clostridium
· Grampozitívne koky: Peptococcus sp., Peptostreptococcus sp.
Metronidazol vykazuje in vivo účinok proti nasledovným vaginálnym baktériám: Gardnerella vaginalis, Bacteroides species a Mycoplasma hominis.

5.2	Farmakokinetické vlastnosti

Absorpcia 
Približne 20 % vaginálne podanej dávky metronidazolu (500 mg) sa absorbuje systémovo, s plazmatickou koncentráciou dosahujúcou približne 12 % hladiny dosiahnutej pri jedinej perorálnej 500 mg dávke. Maximálna sérová koncentrácia Cmax 1,89 mg/l dosiahnutá po tmax = 20 h.

Distribúcia 
Menej ako 20 % metronidazolu sa viaže na bielkoviny plazmy.

Metronidazol sa distribuuje do väčšiny tkanív a tekutín v organizme, vrátane žlči, kostí, slín, peritoneálnej tekutiny, vaginálneho sekrétu, semennej tekutiny, cerebrospinálneho moku, mozgu a pečene. Prechádza placentárnou bariérou a vylučuje sa do materského mlieka v podobných koncentráciách ako sa nachádzajú v plazme.

Plazmatický polčas metronidazolu (t0.5) u dospelých s normálnou funkciou obličiek a pečene je 8 hodín. U pacientov s poruchami funkcie pečene môže byť plazmatizký polčas metronidazolu dlhší.

Biotransformácia
30-60 % perorálne podaného metronidazolu sa metabolizuje v pečeni hydroxyláciou, oxidáciou a konjugáciou s kyselinou glukurónovou. Hlavný metabolit 2-hydroxy-metronidazol má tiež antibakteriálne a antiprotozoálne účinky. 

Eliminácia
Metronidazol a jeho metabolity sa vylučujú hlavne obličkami (60-80 %). Iba 6-15 % podanej dávky sa vylučuje stolicou. Renálny klírens metronidazolu je 70-100 ml/min. Vo vode rozpustné pigmenty pochádzajúce z metabolického odbúravania metronidazolu môžu spôsobiť tmavé sfarbenie moču. 
Existujú určité dôkazy, že u starších pacientov je vylučovanie metronidazolu obličkami znížené. 
Metronidazol sa dá z tela odstrániť hemodialýzou, peritoneálna dialýza nie je účinná.

5.3	Predklinické údaje o bezpečnosti

Genotoxicita
Štúdie in vitro dokázali mutagénnosť, ktorá však nebola pozorovaná u cicavcov in vivo.
Dlhodobé skúmania na myšiach a potkanoch potvrdili, že perorálne podávaný metronidazol vykazuje mutagénny účinok. Tento výsledok nebol pozorovaný u škrečkov.

Karcinogénny potenciál 
Podľa niekoľkých štúdií s u myší vznikli po aplikácii metronidazolu malignity na pľúcach. U samcov potkanov, ktorí dostávali vysoké dávky metronidazolu došlo k preukaznému nárastu zhubných nádorov pečene.

Jedna štúdia uvádza zvýšenú mieru maligných lymfómov a rakoviny pľúc u myší, ktoré po celý život dostávali metronidazol.

Štúdie u potkanov s dlhodobou perorálnou aplikáciou metronidazolu ukázali signifikantné zvýšenie incidencie rôznych foriem tumorov u samíc, najmä rakoviny prsníka a zhubných nádorov pečene.

Reprodukčná toxicita 
Metronidazol nemal žiadne teratogénne účinky na plod v dávkach päťnásobne prevyšujúcich bežnú dávku u ľudí. Metronidazol podaný parenterálne gravidným myšiam v množstvách zodpovedajúcich bežnej ľudskej dávke bol toxický pre plod; tento účinok sa neobjavil pri perorálnom podaní metronidazolu.


6.	FARMACEUTICKÉ INFORMÁCIE

6.1	Zoznam pomocných látok

mikrokryštalická celulóza
povidón
krospovidón
koloidný bezvodý oxid kremičitý
kyselina steárová

6.2	Inkompatibility

Neaplikovateľné.

6.3	Čas použiteľnosti

3 roky.

6.4	Špeciálne upozornenia na uchovávanie

Uchovávajte pri teplote do 25˚C. Uchovávajte v pôvodnom obale na ochranu pred svetlom a vlhkosťou.

6.5	Druh obalu a obsah balenia

Originálne balenie s 10 alebo 50 vaginálnymi tabletami v blistroch z hliníka/PVC (každý blister obsahuje 10 tabliet) v kartónovej škatuľke s potlačou.

Na trh nemusia byť uvedené všetky veľkosti balenia.

6.6	Špeciálne opatrenia na likvidáciu

Žiadne zvláštne požiadavky. 


7.	DRŽITEĽ ROZHODNUTIA O REGISTRÁCII

Pharmaceutical Works Polpharma S.A.
Pelplińska Street 19
83-200 Starogard Gdański
Poľsko


8.	REGISTRAČNÉ ČÍSLO 

54/0127/72-CS


9.	DÁTUM PRVEJ REGISTRÁCIE/ PREDĹŽENIA REGISTRÁCIE

Dátum prvej registrácie: 17. júla 1972 
Dátum posledného predĺženia registrácie: 13. februára 2003

